Tirsdag formiddag slog et tankskib nær Skagen alarm: et besætningsmedlem manglede. Siden har Forsvarets Operationscenter ledt efter manden i området omkring skibet, da man formoder, at manden er faldet over bord. Kort før klokken 17 tirsdag blev eftersøgningen dog indstillet - uden resultat.  Major og vagthavende officer hos Forsvarets Operationscenter Claus Elberth forklarede tidligere, at man ud fra strøm og vindforhold forsøgte at lede de steder, hvor manden kunne være faldet over bord, de forsøgte samtidig at regne tilbage i tiden for at finde ud af, hvor stort et område, der skulle afsøges. Den vagthavende vurderede på det tidspunkt, at manden var i overhængende livsfare. Ikke mødt op til vagt Den eftersøgte mand er filippinsk, og han blev sidst set mandag klokken 17:30 på tankskibet, hvor han arbejder. Han skulle være mødt på arbejde tirsdag klokken otte. Da han ikke mødte op, forsøgte man i første omgang at lede efter ham på skibet, hvorefter der blev kaldt en mayday (internationalt radiotelefonisk nødsignal, red.) over radioen og redningshelikoptere blev sat ind.
Området, hvor manden forsvandt, er afsøgt uden resultat.